62017TJ0222_RES
Zadeva T‑222/17
Recylex SA in drugi
proti
Evropski komisiji
Sodba Splošnega sodišča (osmi senat) z dne 23. maja 2019
„Konkurenca – Omejevalni sporazumi – Trg recikliranja svinčenih avtomobilskih akumulatorjev – Sklep o ugotovitvi kršitve člena 101 PDEU – Usklajevanje nakupnih cen – Globe – Točka 26 Obvestila o prizanesljivosti iz leta 2006 – Točka 37 Smernic o načinu določanja glob – Neomejena sodna pristojnost“
Konkurenca – Globe – Znesek – Določitev – Obvestilo Komisije o imuniteti pred globami in znižanju glob v zameno za sodelovanje inkriminiranih podjetij – Zavezujoča narava za Komisijo
(člen 101 PDEU; Obvestilo Komisije 2006/C 298/11, točka 38)
(Glej točko 142.)
Konkurenca – Globe – Znesek – Določitev – Znižanje globe v zameno za sodelovanje podjetja, ki se mu očita kršitev – Pogoji – Podjetje, ki je prvo predložilo odločilne dokaze – Merila presoje
(člen 101 PDEU; Obvestilo Komisije 2006/C 298/11, točke 12, 24 in 30)
(Glej točke 143 in od 145 do 151.)
Konkurenca – Globe – Znesek – Določitev – Sodni nadzor – Neomejena pristojnost sodišča Unije – Obseg – Upoštevanje Smernic o načinu določanja glob – Meje
(člen 261 PDEU; Uredba Sveta št. 1/2003, člen 31; obvestili Komisije 2006/C 210/02 in 2006/C 298/11)
(Glej točke od 160 do 162.)
Konkurenca – Globe – Znesek – Določitev – Prilagoditev osnovnega zneska – Plačilna sposobnost – Obveznost upoštevanja slabega finančnega stanja zadevnega podjetja – Neobstoj
(člen 101 PDEU; Obvestilo Komisije 2006/C 298/11, točka 35)
(Glej točke od 164 do 166.)
Povzetek
Splošno sodišče je v sodbi Recylex in drugi/Komisija (T‑222/17) z dne 23. maja 2019 zavrnilo tožbo družb Recylex SA, Fonderie et Manufacture de Métaux SA in Harz‑Metall GmbH (v nadaljevanju: Recylex), ki se ukvarjata s proizvodnjo recikliranega svinca in drugih izdelkov, s katero sta želeli ti družbi doseči znižanje globe, ki jo je Komisija naložila s sklepom v zvezi s postopkom na podlagi člena 101 PDEU. (
1
) Ta kršitev je bila storjena v obliki sporazumov ali usklajenih ravnanj med štirimi skupinami podjetij na ozemlju Belgije, Nemčije, Francije in Nizozemske. Storjena naj bi bila z usklajevanjem nakupnih cen odpadnih svinčenih avtomobilskih akumulatorjev, ki se uporabljajo za izdelavo recikliranega svinca.
Upravni postopek, v katerem je bil sprejet izpodbijani sklep, se je začel na podlagi prošnje za imuniteto, ki jo je vložilo podjetje JCI, ena od skupin podjetij, na katere se ta sklep nanaša. Podjetje Eco‑Bat in nato podjetje Recylex sta prav tako vložili prošnji za imuniteto ali – če tema prošnjama ne bi bilo ugodeno – prošnji za znižanje globe na podlagi Obvestila Komisije o prizanesljivosti iz leta 2006. Podjetju JCI je bila dodeljena imuniteta, podjetju Eco‑Bat pa znižanje globe za 50 %, ker je bilo prvo podjetje, ki je predložilo dokaze z znatno dodano vrednostjo. (
2
) Podjetju Recylex, ki je bilo drugo podjetje, ki je predložilo take dokaze, je bila globa znižana za 30 %.
V teh okoliščinah je bilo Splošnemu sodišču predloženo vprašanje, ali lahko v primeru, v katerem sta dve podjetji predložili dokaze z znatno dodano vrednostjo, podjetje, ki jih je predložilo drugo, vstopi na mesto prvega podjetja, če se izkaže, da sodelovanje slednjega ni izpolnjevalo zahtev iz točke 12 Obvestila o prizanesljivosti iz leta 2006.
V zvezi s tem je Splošno sodišče med drugim ugotovilo, da iz logike Obvestila o prizanesljivosti iz leta 2006 izhaja, da je pričakovani učinek tega obvestila ta, da se v omejevalnih sporazumih ustvari ozračje negotovosti in spodbudi njihovo razkritje Komisiji. Ta negotovost izhaja ravno iz tega, da udeleženci omejevalnega sporazuma vedo, da bo lahko imuniteto pred globami dobil le eden od njih, in sicer s tem, da bo razkril druge udeležence kršitve, ti pa bodo tako izpostavljeni tveganju, da jim bodo naložene globe. V tem sistemu in v skladu s to logiko se podjetjem, ki najhitreje zagotovijo sodelovanje, lahko odobrijo večja zmanjšanja glob, ki bi jim bile sicer naložene, kot podjetjem, ki sodelovanja niso tako hitro zagotovila. Časovno zaporedje in to, kako hitro so člani omejevalnega sporazuma začeli sodelovati, sta torej temeljna elementa sistema, ki je bil vzpostavljen z Obvestilom o prizanesljivosti iz leta 2006.
(
1
)	Sklep Komisije C(2017) 900 final z dne 8. februarja 2017 v zvezi s postopkom na podlagi člena 101 PDEU (Zadeva AT.40018 – Recikliranje avtomobilskih akumulatorjev).
(
2
)	Obvestilo Komisije o imuniteti pred globami in znižanju glob v kartelnih zadevah (UL 2006, C 298, str. 17).